
Compartiment juridic
Nr.  12892  din 20.11.2024


Raport de specialitate

privind aprobarea contractării de servicii de asistență juridică care să reprezinte interesele UAT Municipiul Marghita, în calitate de reclamant, în dosarul nr. 4201/111/2024 aflat  pe rol la Tribunalul Bihor, având ca obiect litigiu privind achizițiile publice – executare contract 

 
Prin prezentul se ia act de Referatul de aprobare al primarului Municipiului Marghita       nr. 12891 din data de 20.11.2024 pentru inițierea unui proiect de hotărâre în vederea aprobării contractării de servicii de asistență juridică care să reprezinte interesele UAT Municipiul Marghita în calitate de reclamant în dosarul nr. 4201/111/2024 aflat pe rol la Tribunalul Bihor, având ca obiect litigiu privind achizițiile publice – executare contract.
Obiectul dosarului constă în obligarea pârâtei S.C. Hantig Electricservice S.R.L. la plata restului rămas de executat, în valoare de 1.883.596,02 lei cu TVA – reprezentând valoarea lucrărilor rămase de executat, conform contractului de achiziție publică nr. 9189 din 30.03.2022, a actelor adiționale la acesta și a situațiilor de lucrări acceptate spre decontare aferente obiectivului de investiție ”Reabilitarea, modernizarea și dotarea spațiilor Bibliotecii municipale Ioan Munteanu pentru a crea un centru cultural-recreativ – Marghita, str. T. Vladimirescu, nr. 1”, iar în subsidiar, obligarea pârâtei S.C. Hantig Electricservice S.R.L. la plata penalităților, daunelor interese compesatorii și a prejudiciilor suferite în valoare de 1.886.938,61 lei (1.582.853,80 lei penalități, 270.764,81 lei daune interese compensatorii și 33.320,00 lei prejudicii) – potrivit clauzelor contractuale.
Inițierea proiectului a avut la bază necesitatea contractării de servicii de asistență juridică care să reprezinte interesele UAT Municipiul Marghita în dosarul nr. 4201/111/2024 având ca obiect litigiu privind achizițiile publice – executare contract, ținând cont de complexitatea cauzei, de impactul deosebit asupra UAT – ului, cu implicații grave în cazul în care, prin absurd, instituția ar pierde procesul, precum și de faptul că deși la nivelul instituției există două posturi de consilier juridic, în urma demisiei la zi prin acordul părților a juristei Sarca Mirela-Mariana, postul a devenit vacant, pe perioada următoare instituția fiind în imposibilitatea de a demara procedura și de a angaja pe funcția de consilier juridic, cu experiența și practica necesară și în astfel de spețe, întrucât sunt necesare activități de interpretare și aplicare a unei legislații specifice cu care compartimentul juridic al UAT Marghita nu este familiarizat.
 
În conformitate cu prederile art. I alin. 2 din OUG nr. 26/2012 privind unele măsuri de reducere a cheltuielilor publice şi întărirea disciplinei financiare şi de modificare şi completare a unor acte normative:
,,(2) În situaţii temeinic justificate, în care activităţile juridice de consultanţă, de asistenţă şi/sau de reprezentare, necesare autorităţilor şi instituţiilor publice prevăzute la alin. (1), nu se pot asigura de către personalul de specialitate juridică angajat în aceste entităţi, pot fi achiziţionate servicii de această natură, în condiţiile legii, numai cu aprobarea:
a) ordonatorilor principali de credite pentru autorităţile şi instituţiile publice ale administraţiei publice centrale;
b) consiliilor locale, consiliilor judeţene sau Consiliului General al Municipiului Bucureşti, după caz, pentru autorităţile şi instituţiile publice ale administraţiei publice locale.”

Ținând cont și de prevederile art. 29 alin. 1 lit. d) și alin. 3 lit. b) și c) din Legea nr. 98/2016 privind achizițiile publice:
,,(1) Prezenta lege nu se aplică pentru atribuirea contractelor de achiziţie publică/acordurilor-cadru de servicii care au ca obiect: 
d) oricare dintre serviciile juridice prevăzute la alin. (3);
...
(3) Serviciile juridice care fac obiectul alin. (1) lit. d) sunt următoarele:
b) asistenţa şi reprezentarea unui client de către un avocat în sensul prevederilor Legii nr. 51/1995, republicată, cu modificările ulterioare, în cadrul unor proceduri judiciare în faţa instanţelor de judecată sau a autorităţilor publice naţionale din România ori din alt stat sau în faţa instanţelor de judecată ori a instituţiilor internaţionale;
c) asistenţă şi consultanţă juridică acordată de un avocat, anticipat sau în vederea pregătirii oricăreia dintre procedurile prevăzute la lit. a) şi b) ori în cazul în care există indicii concrete şi o probabilitate ridicată ca speţa în legătură cu care sunt acordate asistenţa şi consultanţa juridică să facă obiectul unor astfel de proceduri;”
   
Față de considerentele expuse mai sus, în baza prevederilor art. 129 alin. 1 și art. 139 din O.U.G. nr. 57/2019 privind Codul administrativ, cu modificările și completările ulterioare, consider necesară și legală adoptarea proiectului de hotărâre, prin care să se aprobe contractarea de servicii de asistență juridică care să reprezinte interesele UAT Municipiul Marghita în dosarul     nr. 4201/111/2024 aflat pe rol la Tribunalul Bihor, având ca obiect litigiu privind achizițiile publice – executare contract, prin încheierea contractului de consultanță juridică cu Cabinetul Individual de Avocat Purdea Ioan Lucian, care să reprezinte interesele UAT-ului, să semneze și să exercite toate căile de atac până la soluționarea definitivă și irevocabilă a cauzei. 



Consilier juridic
Bianca-Lucia PLATONA

